Jonna Dargue er en af cirka 150 kvinder og mænd, som er tilknyttet frivilligkorpset ved Aalborg Universitetshospital. Onsdag 13. oktober bliver de fejret på hospitalerne i Aalborg og Hobro.

Frivilligkorpset består af kvinder - og knap så mange mænd – som har vidt forskellig baggrund. Jonna Dargue er pensioneret social- og sundhedsassistent og har arbejdet på sygehuset i Hobro. Hun meldte sig som frivillig for fem år siden, da hun var gået på pension. - Jeg tror, at mange patienter kan mærke, at personalet har meget at se til og har det ene ben på vej et nyt sted hen. Derfor vil de ikke være til besvær, men vi frivillige har god tid. Ofte handler det bare om at være til stede, og så skaber jeg ofte kontakt om et eller andet, som jeg kan se, at patienten er optaget af. For eksempel hvis der er medbragt strikketøj, får vi en snak om strikning, og så er kontakten etableret, siger Jonna Dargue, som er 72 år. Et par vagter om ugen Jonna Dargue begyndte i en gruppe af frivillige, der skulle til at starte i det akutte modtageafsnit på Aalborg Universitetshospital. I dag er hun leder af gruppen på ni frivillige, der er på vagt to dage i ugen. I weekender og ferier holder de frivillige fri. Jonna Dargue har en vagt hver fjortende dag, men det sker tit, at hun tager en ekstra vagt på det akutte modtageafsnit. Arbejdet er ulønnet, men betalingen sker i en helt anden valuta end kroner og øre. Sygehuspersonalet er glade for de frivillige - Jeg synes, at vi i høj grad er med til at sætte et menneskeligt ansigt på den professionelle behandling, der foregår inde på hospitalet. Samtidig får vi rigtig mange positive tilbagemeldinger fra personalet, som er så glade for, at vi frivillige står til rådighed for at hjælpe patienterne, siger Jonna Dargue. Hospitalsledelsen er også meget glad for de frivilliges bidrag til hverdagen. - Vi var i Aalborg nogle af de første til at åbne hospitalerne for de frivillige, og selv om der måske for 20 år siden var en bekymring for at lukke de frivillige ind, har vi kun positivt at sige. De frivillige løser ikke sundhedsfaglige opgaver, men de kan med deres selskab og overskud udgøre et kærkomment pusterum for de patienter, der føler sig alene og utrygge på hospitalet, siger sygeplejefaglig direktør Lisbeth Lagoni, Aalborg Universitetshospital. Fejres med flag og kagemand i Aalborg og Hobro Faktisk er det 21 år siden, at frivilligkorpset opstod, men på grund af coronasituationen sidste år, er fejringen af jubilæet flyttet til i år. Onsdag 13. oktober bliver jubilæet markeret med flag og kagemand rundt omkring på hospitalerne i Aalborg og Hobro, og hele korpset af frivillige har senere på ugen sat hinanden stævne til en privat sammenkomst, hvor der bliver lejlighed til at udveksle erfaringer på kryds og tværs af hospitalsafdelingerne.